**Kap 3: Eanadoalu álgu**

**Duogáš dieđut**

*Eanadoalu álgu* lea jurddašuvvon vuođđun *Eallin stuorra eanuid gáttiin* oassái.

Eanadoalu álgu álggii otná Irakas ja Iranas.

Ahte olbmot fuomášedje eatnama gilvit ja šibihiid doallat lei vuođđun dasa ahte sii sáhtte fásta ássagoahtit ja vuođđudit servodagaid gos ohppe stuorra ja lossa bargguid čoavdit ovttas. Go gilvin, ja eará borramušráhkadeapmi šattai buoret, de sáhtte olbmot vurket biepmu nu ahte bisttii dálvvi. Dat fas dagai ahte olbmuide bázii áigi duddjot ja hutkat teknihkkalaš ovddidemiid nugo láiráboaldima, huksema ja metállaid šolggiidahttima.

Eanadoallu ovddiduvvui maŋŋelis maiddái Mátta-Amerihkás ja Gaska-Amerihkás. Doppe gilve máisaid, avokadoid, chili, buđehiid ja báhpuid. Alpakkat, lamat ja kalkunat ledje sin šibihat. Dain ožžo náhkiid ja bierggu ja dat geavahuvvojedje maiddái fievrun. Dát dáhpáhuvai birrasii jagi 5000 – 6000 jagi o.m.á.

Kiinnás gilvigohte hirse ja riissaid birrasii jagi 5000 o.m.á.

**Maid dadjá ML06?**

*Fága ulbmil:*

* *Fága galgá arvvosmahttit ohppiid háhkat máhtu ovdalaš áiggi ja dálááiggi máilmmi kultuvrralaš girjáivuođa birra, ja oažžut sin ipmirdit luonddu ja olmmošráhkadan birrasa oktavuođa.*
* *Historjjás lea sáhka das ahte guorahallat ja ságaškuššat movt olbmot ja servodagat leat rievdan áiggiid čađa.*

**Evttohusat dasa mo heive dán kapihttala álggahit**

Maiddái dán kapihttala oktavuođas heive duddjot sihke ullus ja náhkis (šibitnáhkis) ja láirrás.

Geahčadit oahppogirjjis govaid, logadit govvateavsttaid ja ravdateavsttaid.

Ságastit dan birra mo eanadoallu lea dál ja mo eanadoalu álgu lei. Mii lea erohus? Dasa sáhttá geavahit verddediagrámma mii gávdno: *Mo organiseret dieđuid* vuolde neahttasiiddus.

**Doahpagat mat leat guovddážis dán kapihttalis:**

gordni, bivgi, hávvar, rogaš, nisot/guoita, jáffut, luođuealli, šibit, spiidni, sávza, heasta, kamela, eanadoallu, šibitdoallu, dápmat, gieddi, geađgeoama, leaira, ruhkku, veaiki, šolgá, borramušgálvu, šaddu, atnit ávkki

**Ávdnasat mat berrejit leat ceahkkelanjas:**

Atlas, jáffut ja čáhci, láiráruhkut ja veaikeávdnasat, dorte (batnit ullus láiggi), duddjon-láirá.

**Girjjit:**

<http://img.custompublish.com/getfile.php/539530.422.tspbuatwyt/BrodfaktaUndervis>

**Vástádusat bargobihtáide mat leat oahppogirjjis:**

**Loga ja vástit s 58**

1. Irak ja Iran
2. Spiinnit, gáiccat, sávzzat, gusat ja burrut.
3. Niso, Bivgi, Rogáš ja Hávvar
4. Láibbi
5. Bolde mehciid ja gunaid sisa gilve
6. Goriid ja ruhkuid
7. Veaikki
8. Gáiccaid ja gihciid
9. Šibihiin fidnejedje bierggu, mielkki ja náhkiid. Ledje maid ávkin geassimii ja riidemii.

**Daga ja oahpa eambbo s. 59**

2.Bidjat duolba geađggi dola láhka. Dat lieggana ja dan alde sáhttá goikadit dáiggi nu ahte šaddá láibin.

3. Evttohus:

|  |  |  |
| --- | --- | --- |
| **Vuosttaš eanadoallit** | | |
| **Olbmot gilvigohtet gortni** | **Eanadoallit fuomášit metálla** | **Šibitdoalu álgu** |
| -niso, bivgi, rogáš  -láibi | -veaiki  -čiŋat  -lihtit | -gáiccat, gihcit, gusat  -burrut, spiinnit,  -kamelat |